b"\n_START_ARTICLE_\nVirtut\n_START_PARAGRAPH_\nUna virtut \xc3\xa9s una qualitat moral positiva, oposada al defecte (\xc3\xa8tica) o vici (religi\xc3\xb3). Cada cultura considera unes virtuts o unes altres com a m\xc3\xa9s rellevants.\n_START_SECTION_\nEtimologia\n_START_PARAGRAPH_\nEl terme va sorgir al llenguatge grec (aret\xc3\xa9). Despr\xc3\xa9s s'ha est\xc3\xa8s a altres camps, com virtuts pol\xc3\xadtiques o est\xc3\xa8tiques, entre altres.\n_START_SECTION_\nAntiga Gr\xc3\xa8cia\n_START_PARAGRAPH_\nPlat\xc3\xb3 \xc3\xa9s el primer fil\xc3\xb2sof a establir un c\xc3\xa0non de virtuts, recollint les qualitats cl\xc3\xa0ssiques, que s\xc3\xb3n la tempran\xc3\xa7a, la prud\xc3\xa8ncia, la fortitud i la just\xc3\xadcia._NEWLINE_Arist\xc3\xb2til va dividir les virtuts en diano\xc3\xa8tiques (racionals) i \xc3\xa8tiques (aquelles que depenen del costum). Les diano\xc3\xa8tiques tenen a veure amb la intel\xc2\xb7lig\xc3\xa8ncia en tots els seus vessants (el lligam entre saber i conducta data de S\xc3\xb2crates i el seu intel\xc2\xb7lectualisme moral). Les \xc3\xa8tiques s\xc3\xb3n el coratge, la tempran\xc3\xa7a, la generositat i la bona voluntat, l'assertivitat (terme modern per al concepte grec af\xc3\xad), l'autoestima, l'amistat i l'honestedat._NEWLINE_Els epicuris van refor\xc3\xa7ar l'amistat, \xc3\xbanica font de l'aut\xc3\xa8ntica felicitat, mentre que els estoics aconsellaven prud\xc3\xa8ncia i acceptaci\xc3\xb3.\n_START_SECTION_\nAntiga Roma\n_START_PARAGRAPH_\nLes virtuts romanes m\xc3\xa9s destacables tenen a veure amb el respecte a la tradici\xc3\xb3 i l'statu quo. Aix\xc3\xad, un home virtu\xc3\xb3s \xc3\xa9s aquell que t\xc3\xa9 autoritat, amabilitat, pietat, dignitat, tempran\xc3\xa7a, fermesa, ganes de treballar, respecte als avantpassats i els costums, honestedat i mesura.\n_START_SECTION_\nReligi\xc3\xb3\n_START_PARAGRAPH_\nLes grans religions lliguen les virtuts a la salvaci\xc3\xb3 de l'\xc3\xa0nima despr\xc3\xa9s de la mort, ja que les virtuts estarien directament inspirades per la divinitat i per tant condueixen al parad\xc3\xads._NEWLINE_Els cristians oposen la virtut al pecat. Aix\xc3\xad, igual que estableixen set pecats capitals, estableixen set virtuts cardinals: castedat, mesura, generositat, dilig\xc3\xa8ncia, paci\xc3\xa8ncia, amor cap al pro\xc3\xafsme i humilitat. A aquestes se sumen les anomenades virtuts teologals: fe, esperan\xc3\xa7a i caritat._NEWLINE_L'islam considera b\xc3\xa0siques les seg\xc3\xbcents virtuts: bondat, generositat, gratitud, acceptaci\xc3\xb3, autocontrol, humilitat, amabilitat, cortesia, puresa, respecte, saviesa, toler\xc3\xa0ncia, just\xc3\xadcia, miseric\xc3\xb2rdia, dignitat, valor, fermesa, franquesa, esperan\xc3\xa7a, paci\xc3\xa8ncia, const\xc3\xa0ncia, prud\xc3\xa8ncia, lleialtat i espiritualitat._NEWLINE_Pel budisme una virtut important \xc3\xa9s l'amabilitat. Hi ha un cam\xc3\xad per assolir la virtut que es basa a tenir un punt de vista correcte (ser conscient de les quatre veritats fonamentals de l'exist\xc3\xa8ncia); uns bons valors, \xc3\xa9s a dir, buscar l'equilibri; un discurs adequat; unes accions que evitin el mal ali\xc3\xa8; un bon sistema de vida, centrat en la moral; un esfor\xc3\xa7 constant per millorar; una ment clara i oberta a la revelaci\xc3\xb3; i meditaci\xc3\xb3._NEWLINE_Els samurais japonesos, per la seva banda, aconsellaven obeir els mestres, respectar els pares, recordar sempre l'honor samurai i actuar amb compassi\xc3\xb3 cap als altres."